10. a 11. marca 2015 Spojená škola, Slanická osada, Námestovo usporiadala 49. ročník celoštátnej súťaže v spracovaní informácií na počítači (SIP).

Poslaním súťaže je vyhľadávanie nadaných a talentovaných žiakov stredných škôl, upevňovanie zručnosti a rozvíjanie počítačovej gramotnosti pri využívaní moderných technológií na spracúvanie informácií. Motivačnou „čerešničkou na torte“ boli aj hostia z Českej republiky – manželia Zaviačičovci, ktorí predviedli žiakom SOŠ ale aj súťažiacim svoje majstrovské zručnosti.

Pani Helena Zaviačičová je 9 –násobná majsterka sveta v písaní na klávesnici a držiteľka zatiaľ neprekonaného svetového rekordu z roku 2003 v počte 928 čistých úderov za minútu. Pán Jaroslav Zaviačič, vicemajster sveta v písaní na stroji, je tvorcom výučbových programov desaťprstovej hmatovej metódy a tréner českej reprezentácie z Prahy .

Súťaž sa konala v troch súťažných disciplínach:

1. Odpis textu na počítači

2. Úprava textu na počítači

3. Wordprocessing

Celoštátnej súťaže sa zúčastnili žiaci zo všetkých krajov SR.

Našu školu reprezentovala v súťažnej disciplíne Úprava textu na počítači (UTX) ***Lívia Boguská***, žiačka III. B triedy.

Na celoslovenskej súťaži v UTX v Námestove ***Lívia Boguská* obsadila pekné 6. miesto** s počtom **vykonaných korektúr 113** a dosiahla **10 050 výsledných bodov**. Zároveň **obhájila aj 2. miesto** **z krajského kola PSK v UTX**, ktoré sa konalo v Poprade vo februári 2015.

Počas súťaže žiaci získali nové skúsenosti,  nové dojmy a nadviazali nové priateľstvá.

Príjemným zakončením súťaže bola návšteva pozoruhodností Oravského regiónu – Oravský hrad a návšteva priehradného múru Oravskej priehrady.

Za reprezentáciu našej školy vo veľmi  silnej konkurencii ďakujeme a prajeme veľa úspechov v osobnom živote a v ďalších súťažiach.